Lagüi gue ca benni dia laní lheꞌe yiesi Jerusalén qui cuequixxencana Tata Do Iyyabaaha,
sela ttu chupa ca benni Grecia.
Ca unnuha nna ubigattebacana atta du Felipe,
biꞌini beaca lasbi yiesi Betsaida nu re lo yu gue Galilea,
unnabacana lenbi rácan bi:
—Xa tata,
raca letu ilentu Jesús.
Felipe nna güiattebabi guayúbi Andrés,
laniala nna irupabacabi güiacabi guattixxiꞌaquinbi Jesús.
Benniha nna re cabi:
—Bisíaba ura neti Benni unbiyuu daa iyyabaaha nna eyopia iyyabaaha qui uleꞌe lo neti anca Benni ra xxeni leni.
Neti nna gualíbatia ria le,
gansi xua xuxtila nna bittuba tsuꞌe lhiꞌu yu qui gattie,
delába usue qui eꞌeyu beotsi guee nna tturba benniha eyaꞌana.
Ttiaca gansi gattie nna qui eꞌeyu beotsi guee nna lania nna xxenru xua xuxtila utee.
Benni raca xxattinna gue elha nabani te gueni yies lo yu-ni nna unittibana elha nabani ralhana dhína iyyabaaha,
benni rerú iqui rerú leni elha nabani te gueni yies lo yu-ni nna aca banba nua ttu dia lii lo Tata do Iyyabaaha.
Gansi nuxa ttu benni raca leni acana nu ixuutia unna nu raca lasia nna itana etenalhana neti.
Unnuha nna dhona atta dhoa.
Nuxa benni rixuuna lo sina quia nna Tata quia nna unie acana nu ra xxeni leni.
’Lora nnanna tte nna rudú guate juisiabana lasia.
¿Bila innía?
¿Si innía:
“Tata,
bodiláchi neti lo elha disa-ni”?
Ttiaca nna de unnuhala nna delha.
Tata,
beleꞌe lo lu ancalu Benni ra xxeni leni.
Laniala nna bieni tsiꞌi ttu Benni unnee iyyabaaha re:
—Chiba beleꞌe loa neti anca Benni ra xxeni leni.
Nnanna nna uleꞌe loa attu libe neti anca benni ra xxeni leni.
Ca benni seꞌe nía nna bienbaquinna.
Ttulhecana nna rácana:
—Uyuꞌu beba.
Adícana nna rácana:
—Ttu ingeliba Ben-na unnee belise Ben-na.
Jesús becabie re cana:
—Läga lo niꞌa quionna bieni tsiꞌi-na,
sinuqui lo niꞌa gueba leonna.
Nnanna nna bisíaba sá aca elha uxtisi gue ca benni seꞌe yies lo yu-ni.
Nnanna nna bisíaba sá uría la Tata Do Iyyabaaha nu xxegüi rinnabiana ca benni seꞌe yies lo yu-ni.
Ttiaca gansi chi ulhidhacana neti güetsaa lo ya crusi nna lania nna iyába benni gaxia qui itacana len neti.
Leni ca tisa-ni nna runie ttedaani benni gaxasná gattie.
Ca benni seꞌe nía nna becabicana guee rácana:
—Riꞌitu nna yutu,
lo ca ley bocaꞌana Moisés len riꞌitu nna rá:
Cristuha nna tsaba dho Benniha.
Lu nna ¿biacala rálu dequi raca duelha ilhidhacana Benni unbiyuu daa iyyabaaha lo ya crusi?
Ganna anía nna ¿Núla nua anca Benni unbiyuu daa iyyabaaha ganna?
Jesús re cana:
—Nnanna nna gua dorba len lebiꞌi,
neti anca xieni nu rudani lagüi guele,
ttiaca attu sattirba.
Larcala nna laca dorua len lebiꞌi nna gua rudanru xieni-ni guele,
gualdhá dhuti qui lä iyaxxuni ela le,
cumu nu requi lheꞌe atta chulha nna ni lä yu nua ga nua diana.
Gualtsia lele neti,
Benni anca xieni-ni,
nnanna gua dorua len lebiꞌi,
qui acale xiꞌini Benni anca xieni-ni.
Dequide rá Jesús anía nna deyyattebe,
becatsitteba loe cana.